ET Euroopa Liidu Teataja C 192/38

Regioonide Komitee Resolutsioon teemal “Piiriülene koostöö muudab euroopa reaalsuseks — üleskutse võtta vastu määrus euroopa piiriülese koostöö liidu (EPKL) asutamise kohta”

(2006/C 192/08)

Regioonide Komitee,

võttes arvesse EÜ asutamislepingu artikli 159 lõiget 3, mis näeb ette Euroopa Ühenduse erimeetmete võtmist majandusliku ja sotsiaalse ühtekuuluvuse edendamiseks;

võttes arvesse EÜ asutamislepingu artikli 265 esimest lõiget, mis sätestab, et “Nõukogu ja komisjon konsulteerivad Regioonide Komiteega käesolevas lepingus ettenähtud juhtudel ning kõigil muudel, eriti piiriülese koostööga seotud juhtudel, kui üks neist kahest institutsioonist seda vajalikuks peab”;

võttes arvesse Euroopa Nõukogu 1980. aasta Madridi raamkonventsiooni ja selle lisaprotokolle (1995, 1998);

võttes arvesse komitee arvamust teemal “Piiriülese ja piirkondadevahelise koostöö edendamise strateegiad laienenud ELis — alusdokument, mis seab suunised tulevikuks” (CdR 181/2000 lõplik), mis võeti vastu märtsis 2002;

võttes arvesse Euroopa Komisjoni 14. juuli 2004. aasta dokumenti “Ettepanek: Euroopa Parlamendi ja nõukogu määrus Euroopa piiriülese koostöö rühmituse (EPKR) asutamise kohta”, KOM(2004) 496 lõplik — 2004/0168 (COD);

võttes arvesse komitee 17. novembri 2004. aasta arvamust, mis käsitleb “Euroopa Parlamendi ja nõukogu määruse ettepanekut, millega luuakse Euroopa piiriülese koostöö liit” (CdR 62/2004) (raportöör: hr Niessl, Burgenlandi liidumaa peaminister (AT/PES);

võttes arvesse Euroopa Parlamendi 21. juuni 2005. aasta raportit (A6-0206/2005) teemal “Ettepanek: Euroopa Parlamendi ja nõukogu määrus Euroopa piiriülese koostöö liidu (EPKL) asutamise kohta”;

võttes arvesse Euroopa Nõukogu Kohalike ja Piirkondlike Omavalitsuste Kongressi esimehe Di Stasi 1. detsembri 2005. aasta kirja komitee presidendile Straubile, milles ta rõhutab kongressi täielikku toetust Euroopa Komisjoni ettepanekule võtta vastu Euroopa piiriülese koostöö liidu asutamist käsitlev määrus;

võttes arvesse hiljutisi läbirääkimisi nõukogu vastutavas töörühmas ja praeguse Euroopa Liidu Nõukogu eesistuja eesmärki lõpetada läbirääkimised antud määruse üle 2006. aasta kevadeks;

hindab Euroopa piiriülese koostöö liitu (EPKL) kui piirkondade ning linnade ja valdade jaoks positiivset ja vajalikku õiguslikku vahendit, mis aitab oluliselt kergendada ja parandada piiriülest, piirkondadevahelist ja riikidevahelist koostööd Euroopas;

rõhutab, et seoses piisavate pädevuste puudumisega paljudes piirkondlikes ja kohalikes omavalitsustes tehakse praegu Euroopa Liidu struktuuriprogrammide piiriülesel, piirkondadevahelisel ja riikidevahelisel rakendamisel partneritega koostööd üksnes džentelmenide vaheliste kokkulepete alusel ja seega ilma selge õigusliku siduvuseta, mis toob tihti kaasa õigusalase ebakindluse;

viitab sellele, et pärast Euroopa Liidu laienemist 2004. aastal on väga suurel määral tõusnud vajadus kohalike ja piirkondlike omavalitsuste vahelise koostöö järele uutes liikmesriikides ning et Euroopa Liit peab kõnealusele arengule paremini kaasa aitama, kui ta on seda siiani teinud;

tänab komisjoni, et viimane esitas ettepaneku Euroopa piiriülese koostöö liidu loomiseks ning toetab seda täielikult;

kutsub liikmesriike üles, mitte panema nõukogus enam kahtluse alla EPKLile õigusliku vahendi loomise vajadust ning näitama poliitilist tahet, parandamaks oluliselt õiguslikku raamistikku aktiivsema piiriülese, riikidevahelise ja piirkondadevahelise koostöö saavutamiseks;

palub eesistujariigil Austrial teha kõik selleks, et struktuurifondide paketi raames toimuvad läbirääkimised muutuksid intensiivsemaks ning et need viidaks edukalt lõpule Austria eesistumise ajal, nii et määruse ettepanekus sisalduvad aluspõhimõtted jääks muutmata;

toetab Euroopa Parlamenti tema püüdlustes luua ühenduse õigusel põhinev alus piiriüleseks, riikidevaheliseks ja piirkondadevaheliseks koostööks, kuna see toob kodanike jaoks esile Euroopa tegeliku lisaväärtuse;

palub oma liikmetel veenda oma pädevaid organeid riikide tasandil ja Euroopa Parlamendi esindajaid, et EPKLi loomine kulgeks edasi positiivselt;

teeb lähtuvalt nõukogu töörühma praegustest läbirääkimiste tulemustest (2006. aasta jaanuari seisuga) ettepaneku viia määruse teksti sisse alltoodud selgitused, selleks et määrus tooks võimalikult palju kasu ning seda oleks võimalik ulatuslikult rakendada;

— tuleb üheselt selgitada komisjoni ametlikku teatist, mille kohaselt pärast EPKL loomist on kolmandatel riikidel vastavalt määrusele võimalik osaleda EPKLi tegevuses, kui nad võtavad määruse üle oma riigi õigusesse;

— tuleb üheselt selgitada, et EPKL raames võivad partnerid teha üle riigipiiride ulatuvat koostööd kõikides valdkondades, milles nad võiksid teha koostööd ka antud liikmesriigi siseselt. Sel viisil toetab vahend mittediskrimineerimise põhimõtet;

— tuleb üheselt selgitada, et liikmesriigid ei tohi piirata EPKLi partnerite olemasolevaid pädevusi liidu asutamise määruse rakendamise huvides;

— tuleb üheselt selgitada, et partnerid saavad luua EPKLi ilma kõrgemalseisvate ametkondade eelneva heakskiiduta ja et tulevase EPKLi õigusalase järelvalve eest vastutavad liikmesriigid või siis riigi pädevad ametkonnad;

volitab komitee presidenti edastama käesoleva resolutsiooni Euroopa Komisjonile, Euroopa Parlamendile, praegusele eesistujariigile ning liikmesriikide valitsustele juba enne nõukogu vastutava töörühma töö lõppu.